सड़क का निर्माण कार्य धीमा, उड़ते धूल के गुबार से 20 हजार लोग परेशान
शहर की निर्माणाधीन जेल रोड इस समय यहां से गुजरने वाले 20 हजार लोगों की परेशानी का कारण बन गई है। हालात यह हैं कि ठेकेदार ने रोड पर ही गिट्टी और मिट्टी डाल दी है, जिससे यहां पूरे दिन धूल के गुबार उठते रहते हैं। इसके अलावा मिक्सर प्लांट भी सड़क पर ही लगाया गया है, जिससे दिन भर ट्रैफिक जाम भी होता रहता है। इसके अलावा बुधवार को जिला कांग्रेस कमेटी द्वारा सड़क निर्माण में हो रही लेट-लतीफी के संबंध में पीडब्ल्यूडी विभाग का घेराव किया गया था।
गौरतलब है कि जेल रोड निवासियों के मुताबिक एक तरफ जहां सड़क बनाने का काम ठेकेदार धीमी गति से कर रहा है। वहीं दूसरी ओर निर्माण के दौरान दिनभर मिक्सर में रेत, गिट्टी और सीमेंट मिलाने के दौरान बड़ी मात्रा में धूल, सीमेंट और अन्य कण हवा के साथ उड़कर उनकी दुकानों अौर घरों के अंदर जा रहे हैं। इस स्थिति में लोगों का जीना मुश्किल हो गया है। दुकानदारों के मुताबिक सीमेंट से निकलने वाले बारीक कण दुकानों के अंदर रखे सामान पर जमा हो रहे हैं। रोड से निकलने के दौरान सीमेंट और धूल के कण मुंह और नाक के जरिए शरीर के अंदर पहुंच रहे हैं। इससे लोगों के स्वास्थ्य पर विपरीत असर पड़ रहा है। स्थानीय लोगों का कहना है कि रोड निर्माण का काम बहुत धीमी गति से हो रहा है। ठेकेदार द्वारा पूरी रोड को खोद दिया गया है। इससे कई जगह पर गहरे गड्ढे हो गए हैं। इस कारण से राहगीरों को आवागमन में परेशानी हो रही है।
वहीं लोगों का पैदल निकलना भी मुश्किल हो जाता है। जेल रोड पर के धूल के गुबार हवा में उड़ने के कारण यहां काम करने वाले व्यापारी परेशान हैं। उनका कहना है कि धूल की वजह से सबसे ज्यादा परेशानी व्यापारी वर्ग को हो रही है। वे अपनी दुकान पर कोई भी सामान नहीं रख पा रहे हैं, क्योंकि वाहन निकलने पर सड़क से उड़ने वाली धूल दुकानाें में समा जाती है। इससे सामान खराब हो रहा है। धूल से सनी हुई सामग्री को लेने में ग्राहक भी ऐतराज दिखाते हैं।
बुधवार को जेल रोड निर्माण घीमी गति से होने और धूमल दबाने के लिए पानी का छिड़काव नहीं कराने के संबंध में जिला कांग्रेस कमेठी द्वारा जिलाध्यक्ष डॉ. रमेश दुबे के नेतृत्व में पीडब्ल्यूडी विभाग का घेराव किया गया था। उस दौरान जिलाध्यक्ष डॉ. दुबे से विभाग के ईई पीके जैन के सामने धूल उड़ाते हुए कहाकि आप लोगों की लापरवाही के कारण जेल रोड के स्थानीय लोग धूल खाने का मजबूर हो रहे हैं। इस समस्या निवारण के लिए रोड पर पानी का छिड़काव नहीं कराया जा रहा है। वहीं रोड का निर्माण कछुआ गति हो रहा है। इस बात पर ईई श्री जैन से जिलाध्यक्ष काे आश्वासन दिया कि आज से हर रोज पानी का छिड़काव कराया जाएगा। वहीं सड़क निर्माण जल्द कराने के लिए संबंधित ठेकेदार मूलचंद्र जैन का काम में गति लाने के निर्देश दिए जाएंगे।
एलर्जी के साथ खांसी, दमा और सांस की समस्या
शहर की सड़कों पर उड़ती धूल से लोगों को खांसी, दमा, सांस, एलर्जी खुजली और फेफड़ों में इंफेक्शन की समस्या होती है। मुंह पर कपड़ा बांधकर चलने के बाद भी धूल के बारीक कण नाक और आंख में घुस जाते हैं, जिससे आंखों में जलन होती है।
जेल रोड पर उड़ती धूल से लोगों को अावागमन में हो रही परेशानी।
निरस्त हो सकता है टेंडर
पीडब्ल्यूडी विभाग के मिली जानकारी के अनुसार संबंधित ठेकेदार द्वारा सड़क बनाने का काम धीमी गति हो रहा है। इस संबंध में कलेक्टर इलैया राजा टी भी अपनी नाराजगी ठेकेदार पर जाहिर कर चुके हैं। इससे यह प्रतीत हो रहा है कि आने वाले दिनों में रोड का टेंडर निरस्त किया जा सकता है। ऐसी संभावना बनी हुई है।
रोड की तराई करा रहे हैं
मैं अभी रोड पर खड़ा हूं। यहां पर जो सड़क बन चुकी है। उसकी तराई कराई जा रही है। इसके ऊपरी गीले बोरे बिछाए गए हैं। कल से मैं स्वयं इसको देख रहा हूं। पीके जैन, ईई, पीडब्ल्यूृडी विभाग ,भिंड
मॉनीटरिंग की कमी
जिले में शासन और जिला प्रशासन के जनप्रतिनिधियों और आलाधिकारियों की मॉनीटरिंग की कमी है। इस कारण से जेल रोड का निर्माण धीमी गति हो रहा है। मैंने जनता की हित में विभाग का घेराव किया था। वहीं संबंधित ठेकेदार कार्य सही तरीके से नहीं कर रहा है, उसको हटा देना चाहिए। डॉ. रमेश दुबे, जिलाध्यक्ष, जिला कांग्रेस कमेठी भिंड
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva hin_Deva